text: ইয়োডা (ইংরেজি: Yoda) হলেন স্টার ওয়ার্স ইউনিভার্সের একজন কাল্পনিক চরিত্র, যার প্রথম আবির্ভাব ঘটে ১৯৮০ সালের দি এম্পায়ার স্ট্রাইকস ব্যাক চলচ্চিত্রে। তিনি খর্বাকৃতির, সবুজ রংধারী মনুষ্যরূপী ভিনগ্রহী এবং অসাধারণ ক্ষমতাবলে দ্য ফোর্সকে নিয়ন্ত্রণ করতে সক্ষম। মূল ট্রিলজিতে জেডাই মাস্টার ওবি-ওয়ান কেনোবি ইয়োডাকে নিজের প্রশিক্ষক হিসেবে বর্ণনা করেন, সেই সাথে লুক স্কাইওয়াকারকে ইয়োডার কাছ থেকে জেডাই প্রশিক্ষণ নিতে বলেন। লুক সেই মোতাবেক কাজ করেন এবং পরবর্তীতে গ্যালাক্টিক এম্পায়ারের বিরুদ্ধে লড়াইয়ে সেই প্রশিক্ষণ কাজে লাগান। রিটার্ন অফ দ্য জেডাই চলচ্চিত্রে ইয়োডার পুনরাগমন ঘটে, যেখানে তিনি নিজের বয়স ৯০০ বছর বলে দাবি করেন। সেই দাবিমতে, তিনি স্টার ওয়ার্স ফ্র্যাঞ্চাইজির সবচেয়ে বয়স্ক জীবিত চরিত্র।
  
  মূল ট্রিলজির এক প্রজন্ম আগের কাহিনী, প্রিক্যুয়েল ট্রিলজি অনুযায়ী, ইয়োডা হলেন জেডাই অর্ডারের সবচেয়ে ক্ষমতাধর সদস্য এবং ক্লোন ওয়ার্স চলাকালীন সময়ে ক্লোন ট্রুপারদের সেনাধ্যক্ষ। এমনকি জেডাই শিশুরা জেডাই মাস্টারের দায়িত্ব পাওয়ার আগ পর্যন্ত ইয়োডার কাছ থেকে প্রশিক্ষণ গ্রহণ করে থাকে।
  
  ইয়োডার অজানা প্রজাতির দলভুক্ত আরও দু’জন চরিত্র সম্পর্কে জানা যায়, যদিও তারা ইয়োডার পরিবারের অন্তর্ভুক্ত নয়। ইয়েডল (যিনি একজন জেডাই মাস্টার হিসেবে প্রিক্যুয়েল ট্রিলজির স্টার ওয়ার্স: এপিসোড ১ – দ্য ফ্যান্টম মিনেস চলচ্চিত্রে উপস্থিত ছিলেন) এবং দ্য ম্যান্ডেলরিয়ানের চরিত্র "দ্য চাইল্ড" (ভক্তরা ‘শিশু ইয়োডা’ নামে ডাকে)। ইয়োডার প্রজাতির ব্যাপারে খুবই সামান্য পরিমাণে জানা যায়, যদিও তিনজনের প্রত্যেকেই দ্য ফোর্সকে নিয়ন্ত্রণ করতে সক্ষম।
  
  তথ্যসূত্র
  
  বহিঃসংযোগ 
  
  বিষয়শ্রেণী:স্টার ওয়ার্স চরিত্র
title: ইয়োডা